Hvað eru til margir bílar í öllum heiminum ? Eftir því sem næst verður komist voru um 730 milljónir vélknúinna ökutækja í heiminum árið 2000 . Bandaríkjamenn eiga einnig metið í fjölda á mann eða um 780 ökutæki á hverja 1.000 íbúa . Meðaltalið fyrir heiminn allan er um 120 . Á Íslandi voru í desember árið 2000 skrásett ríflega 182.000 ökutæki sem gerir um 650 á hverja 1.000 íbúa . Af þessum ökutækjum voru um 159.000 fólksbílar . Hlutdeild Bandaríkjamanna er enn meiri í orkunotkun bílaflotans því að þeir eiga stóra bíla og aka mikið . Áætlað er að árið 1999 hafi Bandaríkjamenn notað 49% af öllu bensíni sem notað var í heiminum og 39% af allri orku sem notuð var vegna samgangna . Þess má geta að fyrsta ökutækið sem framleitt var í meira en milljón eintökum var Ford Model T , sem náði því marki árið 1922 . Alls voru framleiddar um 16,5 milljónir eintaka á árunum 1908 til 1927 . Metið var ekki slegið fyrr en 1973 , af Volkswagen bjöllunni , sem hafði þá verið framleidd allt frá árinu 1938 . Nú á Toyota Corolla metið en árið 2000 höfðu um 25 milljónir eintaka verið framleiddar frá árinu 1966 .